khistorydata/jeongjo-sjw-relations huggingface dataset:
정조 8년
傳于柳誼曰。左副承旨入侍。
정조 8년
洪秀輔啓曰。吏曹佐郞趙弘鎭。來到闕下。謂有難冒之情勢。屢度催促。終不入來。事體誠極未安。而本院請推之外。無他可施之罰。何以爲之。敢稟。傳曰。所謂情勢。果是何事。新進怠慢之習。極可駭然。拿問處之。
정조 8년
傳于柳誼曰。當該守直中官。紫門監官員。竝拿處。
정조 8년
以監役林元浩。中官朴性純等拿處傳旨。傳于柳誼曰。今番特爲分諫。
정조 8년
柳誼啓曰。卽者義禁府都事來言。今日開坐事。命下。而判義禁尹東暹。本職未肅拜。知義禁徐浩修。方帶內醫院提調。李柱國。與時囚有親嫌。不得參坐。無以備員開坐云。特敎之下。未卽擧行。事甚未安。判義禁尹東暹。卽爲牌招。以爲開坐之地。何如。傳曰。允。知義禁徐浩修李柱國許遞。前望單子入之。待下批牌招擧行。
정조 8년
禁府堂上前望單子入之。同義禁鄭昌順閔鍾顯落點。
정조 8년
權訪在外。代金孝建爲假注書。
정조 8년
金孝建陞付。代鄭東觀爲事變假注書。
정조 8년
備忘記。爾之登薦剡。夫豈偶然。記昔予在春邸時。爾之父。爲予贊善。惟我先大王。欲寘之胄筵。俾補予不逮。弓旌之招。屢賁丘園。而遐心莫回。羽儀永閴。每一思惟。增我興想。噫。賢者之生。不係世德。擧於版築者有之。起自畎畝者有之。若其紹述詩禮之業。濡染家庭之訓者。亦有所不可誣焉。胡明仲之於文字。司馬康之於端明。有是父有是子。至今傳爲儒門盛事。今爾卽大家遺裔。志行也。經術也。不問可知爲故贊善之肖子。採之輿論。沕然無貳辭。爾雖欲栖遲於蔭官。奈此闇然之章。何耶。又況文正文忠忠獻文簡。道德名節。世有聞人。與國相須。同休共戚。則爾雖欲不念喬木之義。反遂薖軸之志。其可得乎。我國家。最重儒術。卽列朝相傳之家法也。逮至寡躬。寤寐一念。惟先志是承是述。然予誠淺。未能致一賢士於朝端。去年兪儒賢長逝之後。巖穴遂空矣。予用是惕然。爰命政府政曹。會議薦進之。爾果首膺是選。予誠喜而不寐。矧今元子。衣長干尺。知思漸開。導迪輔翊之任。非爾伊誰。雖在委巷匹庶之家。苟有相知也深。託以訓蒙之責。義不可固辭。爾以乃祖之孫。乃父之子。延頸之誠。必倍他人。爾須體予心腹之諭。無庸過加辭遜。取近登途。副予如渴之望事下諭于司憲府持平金履安處。上來時。給馬事。亦爲下諭于該道監司處。
정조 8년
李時秀。以弘文館言啓曰。新除授校理李顯靖。時在慶尙道安東地。經筵入番事緊。請斯速乘馹上來事。下諭。傳曰。依啓。
정조 8년
柳誼。以兵曹都摠府言啓曰。臣等來詣中日廳。方欲試放之際。雨勢如此。不得爲之之意。敢啓。傳曰。知道。
정조 8년
柳誼。以兵曹言啓曰。昨日儒生數人。登山賞花之際。宣傳官任聖說。適來近處射亭。忽地惹鬧。與其兄弟及無賴雜類。一時毆打。拳踢狼藉。至有彎弓擬射之擧。儒生之被打受傷。固已萬萬驚心。而其奴屬之追後救出者。尤被毆打。方在死生未分之境云。大是變怪。事未前有。雖輿儓賤流。無故毆人。自有當律。況名以朝官。手自搏擊。若是悖戾。此等駭忘之類。不可置之於侍衛之列。爲先汰去。令該府。拿問嚴處。其餘作黨同謀之勸武軍官及摠廳哨官等。自臣營。一竝嚴棍後。移法司。照律重勘。何如。傳曰。允。
정조 8년
柳誼。以義禁府言啓曰。因兵曹啓辭。前宣傳官任聖說。令該府。拿問嚴處事。允下矣。任聖說。今方待命。卽爲拿囚之意。敢啓。傳曰。知道。
정조 8년
司諫李福徽疏曰。伏以。臣年紀衰邁。疾病癃痼。淸朝耳目之任。萬不近似。顧何以出言論事。以效一日之責哉。但憂國愛君之心。卽秉彝之所同得。故每承除命。寸心自激。前後入臺。不顧僭猥之嫌。屢進陳腐之說。人或以爲不緊。臣則出於眞心。今番館錄之有駭物情。上自搢紳。下至輿儓。莫不喧傳。臣亦有耳。旣有所聞。不得不一言者。只出於無隱之義。而今此亞銓之疏。盛氣反詈。以臣有若偏係者。扶抑者然。誠不滿一笑。臣方窮老欲死。萬念灰冷。彼得失有何所關。出於公心者。看作私意。則臣亦冤矣。濫雜之弊。專出於互對。故互對二字。臣不得不言。而果使其人。皆合是選。則雖十倍其數。臣何必較計也。二人地處。斷以卑微者。此果臣不習文字下語過當之致。不待其言。臣亦自悔。而僅免卑微者。皆可入於瀛選。得踐臺省者。皆可合於館錄乎。自家需用之說。誠如云云。則雖謂之經幄得人。未爲過當。妄加不學之目者。莫非臣固陋之致。而第有可怪者。以其地閥。兼有需用之文。而數十年曾不擬議於瀛選。今忽得之於此副學之手者。誠莫知其故也。惟彼副學。驅人於挾雜之科。自處以公共之論。臣雖疲劣。又有公共之一論。父事能賊之徐瀅修。師事德逆之孟至大。亦入其中。此亦公共之論耶。抑出互對之意耶。臣始不欲汚筆。今乃言之。臣實有罪。而未知會圈之人。亦當有可辨之語耶。臣之一疏。始發於堂圈之後者。宜乎見斥。而館錄之後。又有堂錄。故且待末梢公議矣。及其堂錄。又如館錄。則臣何可不言乎。公議自此而掃盡。名器因此而濫雜。臣之所惜者。公議與名器也。而必以偏係等語。作爲抑勒之資。竊爲副學慨然也。至若承宣未徹之疏。乃以臣言爲爽實。而賓廳之惡言。騎省之辱說。衆口皆傳。臣亦有聞。故臣果言之矣。彼旣以爲爽實。則臣何必以爲有實也。第臣人微言輕。一言發口。辨章迭出。或疑以挾雜。或謂之爽實。以此以彼。宜卽引避。而念臣父病。一倍添劇。由限纔過。危症疊出。臣方扶持焦泣。實無頃刻離側詣臺之勢。乖損臺體。又無餘地。伏乞聖慈。諒臣情懇。鐫臣職名。因令選部。勿復檢擬。俾便省護。俾安私分。千萬幸甚。臣雖以言被人之疑謗。而猶不能知戒。又進一說。黃海兵使吳載熙。曾在邊邑。風症大發。至有拔劍逐裨之擧。道臣狀罷。曾未數月。復授閫任。赴任以後。病勢尤劇。專廢戎務。多發怪擧。一營遑遑。管轄無人云。關坊重地。不可久委於病風之人。臣謂該兵使。卽爲遞罷。擇代差送。亦不可已也。答曰。省疏具悉。附陳吳載熙事。爽實太甚。不允。
정조 8년
檢閱李崑秀疏曰。伏以。臣頃因切至之懇。屢犯逋慢之詠。恩勘未幾。職名如故。數旬離違之餘。粗慰戀結之忱。在臣分義。何敢以區區情私。更有陳瀆。而臣父自遭巨創。衰氣日益澌敗。雖無危篤之症。常有凜綴之憂。臣旣不在傍矣。食飮起居。無人扶將。每接家信。方寸屢驚。人子至情。天必從之。以殿下至仁至慈。豈無所以惻然而垂憐者乎。數日供直。雖出嚴畏。許久離側。實難按抑。玆敢冒陳短章。徑出禁扃。伏乞聖明。特賜鑑諒。治臣擅離之罪。許臣歸護之暇。不勝大願。答曰。省疏具悉。爾其勿辭。救護。
정조 8년
禁府啓目。前兵使任嵂原情云云。傳旨內辭緣。泛稱遲晩。所當請刑是白乎矣。別軍職勿爲請刑。旣有先朝受敎。議處。何如。判付啓。往傳渠子之言。與渠言差間兺除良。兵判之棍聽。亦不是異事。至如渠子之罪。移勘于渠。似過分數。然無論踢人與被縛。均之爲貽累淸選。不善敎子之罪。在所難免。以公罪勘放爲良如敎。
정조 8년
義禁府啓目。前宣傳官任聖說原情云云。傳旨問目內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。依允。
정조 8년
義禁府啓目。吏曹佐郞趙弘鎭原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。旣非法典相避。則焉敢乃爾。附過放送。使之待明朝謝恩爲良如敎。
정조 8년
甲辰閏三月初六日午時。上御三善齋。同副承旨入侍時。同副承旨徐龍輔。假注書金孝建。記注官金鳳顯。記事官尹行任。以次進伏訖。上曰。昨今雨澤。及時頗洽。兩麥自此無憂。三農亦足有秋。喜幸之心。達宵靡已。龍輔曰。聞已浹洽。且遠近同然云。誠爲萬幸矣。命退。承史以次退出。
정조 8년
甲辰閏三月初六日申時。上御三善齋。左副承旨入侍時。左副承旨李時秀。記事官沈晉賢。記注官金健修。記事官尹行任。以次進伏訖。上曰。俄下金履安處別諭。注書精寫入啓後。傳給。可也。命退。承史以次退出。
정조 8년
甲辰閏三月初六日申時。上御三善齋。左副承旨入侍時。左副承旨李時秀。記事官沈晉賢。記注官金健修。記事官尹行任。以次進伏訖。上命書草記批答。命退。承史以次退出。
정조 8년
行都承旨洪秀輔坐。行左承旨金尙集坐。右承旨柳誼坐直。左副承旨李時秀坐直。右副承旨未差。同副承旨未差。注書沈晉賢仕一員未差。假注書金孝建仕直。事變假注書鄭東觀仕。
정조 8년
洪秀輔啓曰。左參贊尹東暹。除拜後過三日。不爲出肅。依定式。推考警責。仍卽牌招察任。何如。傳曰。允。
정조 8년
柳誼啓曰。合辭方張之時。兩司無詣臺之員。事甚未安。除在外陳疏外。未肅拜呈告人員。竝卽牌招。何如。傳曰。允。
정조 8년
以十一日。輪對。取稟。傳于李時秀曰。爲之。
정조 8년
傳于洪秀輔曰。左副承旨入侍。
정조 8년
兵曹口傳政事。副司直單徐龍輔。
정조 8년
柳誼。以訓鍊都監禁衛營御營廳言啓曰。因諸宣傳官擧廳伏閤事。有三局將臣。各具意見。合辭草記之命矣。訓鍊大將臣具善復。以爲屢被臺言。情勢危蹙。杜門訟愆。不敢收議。伏地惶恐。禁衛大將臣李敬懋。御營大將臣徐有大。同一意見。而任聖說。以侍衛選職。與人毆鬨被打。受縛於常漢。至於上徹諸宣傳官之看作變怪。若將浼焉。恥與同列者。處義固然。而聖說則就理毆縛。聖說之下屬。初無査治之事。廁名仕籍。名以朝官。文武無間。則宣傳官等。待罪受敎之廳。其爲貽辱本廳之恥。較深於瀆擾之懼。故似有此伏閤待罪之擧矣。聖說之駭悖本事。卽閑良與儒生相鬨之事。有司存焉。自當照法勘處。而下屬之結縛朝官。恣意毆打之罪。事未前聞。嚴査重勘。任聖說。刊名薦記。俾伸諸宣傳官貽羞之心。則宣傳官等。似當惶恐就職。伏候上裁之意。敢啓。傳曰。卿等議是。依此施行。可也。
정조 8년
柳誼。以御營廳言啓曰。宣傳官任聖說。縛打委折。詳査究覈。論理草記事。命下矣。在臣處義。均有所嫌。固不敢左右於其間。特敎之下。亦不敢違越。卽爲擧行。而事係査實。不可以風傳準信仰對。故來伏公廳。任徐兩家傔屬奴輩之伊日隨往者。卽爲盡數捉致。不使兩造相辨。各各嚴問取招。則徐家婢夫金德老。別陪金命得等所供內。矣徒等。今月初四日。聞進士被打之奇。急往見之。則不知何許閑良輩。持小布竹。亂打進士。已爲昏倒。矣徒等。亦被亂打。不省人事。而宣傳官任聖說綁縛委折。實不知得。下來之時。只聞結縛兩班。卽爲解送之說而已。此外無他所供云。任聖說。拾箭兒再文所供內。矣身。拾箭次隨往射亭矣。閑良輩。與何許兩班。以飮食事相詰之際。無賴輩三十餘名。持杖上來。不問是非。結縛宣傳官。無數亂打。捽至會賢洞屛門。棄而散去。故矣身往告于本家。率去而此外無他所供之事云。以此觀之。則當初起鬧之端。先自閑良而始。乘憤加怒。轉輾層激。至於毆打蹴踢之境。聽聞驚駭。誠一變怪。而任聖說被打一款。徐家所屬。渠雖發明。今以諸宣傳官守閤齊籲推之。則一廳諸員。必有的知。然後乃敢瀆撓崇聽。徐家之所屬。安敢飾辭欺罔乎。大抵任聖說。雖或有大端妄着之失。旣是近侍朝官。則徐家之所屬。恣意作黨。結縛毆打。此實前所未有之變怪。誠不可以多少所失。比擬於罔惻之辱境。此係紀綱所關。實爲萬萬痛駭。常漢輩之縛打朝官。自有當律。各別嚴繩之意。敢啓。傳曰。知道。縛打人。卿其詳査決處。以尊朝廷之事面。以慰武臣之輿憤。更勿以此事。煩聞。可也。
정조 8년
柳誼。以兵曹言啓曰。依下敎。御營大將徐有大。隨廳擧行敎鍊官鄭漢榮。捉來。問其査實之遲滯委折。則所告內。可以捉來査問者。其數不少。散在各處。一邊査問。一邊捉來。故自爾遲滯。未卽擧行云矣。敢啓。傳曰。午前下敎。申後。草記。稽緩則甚儱洞之致。敎鍊官放送。該大將推考。
정조 8년
柳誼。以兵曹言啓曰。卽接東所衛將牒報。則丹鳳門東邊內農圃近處宮墻二間許。今日因雨頹落云。爲先令紫門監。以杻把子堅實圍排。依例樹柵。急速修築。而把守軍兵。東營入直御營軍十名除出。限修築間。嚴加守直之意。敢啓。傳曰。知道。
정조 8년
柳誼。以御營廳言啓曰。本廳分授丹鳳門東邊內農圍近處。宮墻二間許。頹毁處。東營入直軍十名除出。把守事。自兵曹草記矣。東營入直軍二十名內。十名除出把守。則宮墻外巡邏。勢難分排。以出番守禦廳作隊軍十名。添入東營。限修築間。使之晝夜輪回守直之意。敢啓。傳曰。知道。
정조 8년
柳誼。以義禁府言啓曰。時囚罪人任聖說。今日以草記照律事。命下矣。任聖說。本府議啓內。身爲朝官。不謹操身。與人鬪鬨。旣駭聽聞。至被縛打。有累淸選。究厥罪狀。極涉悖妄。以此照律。罪取考律文。則大明律不應爲條有曰。凡不應得爲而爲之。事理重者。杖八十。大典推斷修有曰。犯私罪杖八十。奪告身三等。犯枉法受贓外。笞杖竝收贖云矣。任聖說。杖八十收贖。奪告身三等。放送。何如。傳曰。貽累淸選。誠如本府議處結辭。依此律施行。功議。依例區別減等。可也。
정조 8년
傳于柳誼曰。時囚議處照律。令次堂擧行。
정조 8년
義禁府照目。前兵使任嵂矣。其矣不善敎子之罪。在所難免。以公罪勘放罪。杖八十收贖。公罪。奉敎。功減一等爲良如敎。
정조 8년
掌令李壽咸啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請求禮縣移配罪人趙嵎。亟寢酌處之命。仍令王府。設鞫得情。夬正王法。請新智島荐棘罪人瑩中。設鞫嚴問。夬施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。夬正典刑。請南海縣移配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。新除授司諫院正言權儐。時在京畿長端地。請斯速乘馹上來事。下諭。
정조 8년
同副承旨金載人疏曰。伏以。臣頃以熊州船格。以生爲死事。露章引罪。縮伏俟譴。已有日矣。乃者堂疏論斥。責其輕先之失。勘以譴罷之律。雖緣聖度包容。曲加開釋。而臣之辜負。固自如也。日前除旨。不敢承膺。違傲之罪。已蒙嚴勘。卽伏承銀臺除命。又下於訟愆之中。臣雖蠢愚。寧不知竭蹶趨承之爲義。而人言峻發。彈墨未乾。臣飄纓就列。杭顔周行。則直是無忌憚之甚也。噫。聖恩如天。前後恩敎。丁寧諄庇覆臣身。不啻慈父之牖迷子。而臣之踪地。乃釁咎添重。聲罪狼藉。反辱天眷。此尤臣拊躬自悼。無所容措者也。天牌儼臨。隨詣闕外。玆敢略陳危懇。恭俟處分。伏乞聖明。諒臣臲卼之情。亟賜鐫削。仍命攸司。勘臣罪狀。以例人言。以肅朝綱。千萬幸甚。答曰。省疏具悉。爾其勿辭察職。
정조 8년
掌令成鼎鎭疏曰。伏以。臣之偏母。年迫七耋。素抱貞疾。近添毒感。全却餘啖。委頓床笫。氣息奄奄。焦遑所迫。爲尋醫人。適出郊坰。柏府除旨。忽下於此際。天牌儼臨。未卽膺命。違傲逋慢。靡所容措。第臣情私。有倍他人。終鮮兄弟。躬執藥餌。左右扶將。造次跬步之間。勢難離側。今於荐召之下。末由進身。玆敢隨詣闕外。疾聲哀籲。伏乞天地父母。俯垂矜諒。亟削臣職。俾便救護。仍治臣罪。以肅朝綱。千萬幸甚。答曰。省疏具悉。爾其勿辭。救護母病。
정조 8년
持平臣洪秉益疏曰。伏以。臣性質愚下。學識蔑裂。屢叨臺職。曾無絲毫之補。尋常愧恧。無地自容。迺者柏府新除。又下於千萬夢想之外。臣聞命驚惶。莫省所圖。夫堂堂聖明之世。才彦林立。臺閣風裁。自不患無人。顧奚取於如臣無似。苟然充位。重貽淸朝之羞辱哉。且臣父。今年七十有八。而臣母之年。又加三歲。居常凜綴。不離床褥。而近因日候之不調。病狀俱添。臣單獨一身。救護不暇。恨不能分此身於兩親之傍也。實無晷刻之頃。可以離捨供職之望。玆敢疾聲呼籲於天地父母之前。伏乞殿下。諒臣情勢。亟遞臣職。以便救護。仍命選部。勿復檢擬。以卒生成之澤。不勝至願。答曰。省疏具悉。爾其勿辭救護。
정조 8년
甲辰閏三月初七日辰時。上御三善齋。左副承旨入侍時。左副承旨李時秀。假注書金孝建。記注官金鳳顯金健修。以次進伏訖。上曰。閤外待罪諸宣傳官輩。以任聖悅事。擧廳來伏云。故俄者招入。多般下敎。而終不退去。渠輩之言。不爲無據。甚難處矣。時秀曰。臣於閤外。亦見光景。而蓋聞渠輩廳風。自來如此云矣。上命書傳敎曰。右副承旨。聞有實𧏮。同副承旨情勢似然。竝許遞。前望單子入之。又命書傳敎曰。行首宣傳官李仁秀。與諸宣傳官等。相率。擧廳來伏閤外。已至經宿矣。俄始招問其委折。蓋因宣傳官任聖悅。被縛被打事也。剝衣解髻。綁縛至街上。從又亂加拳踢云爾。則聖說之本事是非。姑捨是。渠以朝官。且在侍衛之職。而遭此無前之擧。貽辱非細。諸宣傳官等之交口力請削薦。仍請渠輩被罪。不可謂無所據。自昨至今。終不退去。渠輩氣稜。尙云可觀。一味摧抑。殊違兩解之義。宣傳官縛打委折。不可不査處。令御將。詳査究覈。因下敎曰。今將臣中。方帶捕將者。惟御將。令御將。今日內。詳覈草記。而如是下敎之後。則仁秀等。亦當退去矣。時秀曰。處分如此。於仁秀等。萬萬惶感矣。義分所在。渠安敢不爲退去乎。上曰。承旨以此傳敎。洞諭諸宣傳官。招致各軍門敎鍊官。令諸將臣。各具意見草記事。分付。命退。諸臣以次退出。
정조 8년
行都承旨洪秀輔。行左承旨金尙集坐直。右承旨柳誼坐。左副承旨李時秀坐直。右副承旨未差。同副承旨未差。注書沈晉賢仕一員未差。假注書金孝建仕直。事變假注書鄭東觀仕。
정조 8년
傳于洪秀輔曰。軍士房承旨入侍。
정조 8년
李時秀啓曰。吏曹佐郞趙弘鎭。飭敎之下。謂有情勢。來到闕下。申限已過。終不入來。揆以事體。萬萬未安。而本院請推之外。無他可施之罰。何以爲之。敢稟。傳曰。此亦紀綱所在。情勢有無。不足言也。見職雖曰淸選。不過該曹郞官。則更令催促。徒傷事體。吏曹佐郞趙弘鎭。山淸縣監除授。當日辭朝。時任縣監。遞付京職。
정조 8년
以弘文館校理朴廣源。副校理徐瀅修。修撰成種仁。副修撰李勉兢牌不進罷職傳旨。傳于李時秀曰。只推。
정조 8년
李時秀。以弘文館言啓曰。本館下番闕直。事甚未安。校理朴廣源。副校理徐瀅修。修撰成種仁。副修撰李勉兢。旣有只推之命。竝卽牌招。以爲推移入直之地。何如。傳曰。允。
정조 8년
李時秀。以弘文館言啓曰。新除授副修撰孟至大。時在洪忠道溫陽地。經筵入番事緊。請斯速乘馹上來事。下諭。傳曰。依啓。
정조 8년
金尙集。以賑恤廳言啓曰。仇里介契居司譯院主簿金道載。去癸卯十一月十九日。八歲女兒非邊率養矣。朴井契居獨女金召史。以其女。欲爲推去。告于南部。自該部査問其來歷於金召史三切隣處後。捧侤音出給事。今閏三月初四日牒呈。故依節目推給之意。敢啓。傳曰。知道。
정조 8년
李時秀。以賑恤廳言啓曰。車子里契居訓鍊都監砲手吳益彬。去三月三十日。渠之門前得三朔遺棄男兒。欲爲收養。告于西部。自該部今閏三月初四日牒呈。故依願施行。帖文追後成給之意。敢啓。傳曰。知道。
정조 8년
李時秀。以義禁府言啓曰。任聖說。杖八十收贖。奪告身三等。放送事。照律草記。批旨內。貽累淸選。誠如本府議處。結辭。依此律施行。功議依例區別減等事。命下矣。任聖說七代祖錪。扈聖原從功臣云。功減一等。杖七十收贖。奪告身二等之意。敢啓。傳曰。知道。
정조 8년
甲辰閏三月初八日辰時。上御三善齋。軍士房承旨入侍時。右承旨柳誼。假注書金孝建。記注官金鳳顯。記事官尹行任。以次進伏訖。上曰。都承旨入侍。賤臣承命出。與都承旨洪秀輔偕入進伏。上曰。昨日之雨。無不足之患否。秀輔曰。浹洽矣。上曰。昨日御營草記。出諸朝報乎。誼曰。出朝報矣。上命誼先出。誼承命退出。上命秀輔。書傳敎曰。儒者之於國家。固不重歟。治國而不以儒道。若秤無星。如輪脫輻。難乎其施措之得宜。噫。崇儒重道四字。卽我列朝相傳之家法也。以是群賢彙征。仰裨治化。朝野以之型範。倫綱賴亦維持。挽近以來。吾道益孤。在旌招之列者。唯有故參議兪彦鏶一人。而今又不在世矣。日前有會薦之擧四人者。俱以名賢之子若孫。首登遴剡。玆豈非邦家之幸歟。持平金履安處。纔下別諭。宣予虛竚之意。外此經筵官抄啓者又三人。俱在外邑云。予之必欲盡誠致之者。豈但爲予一身之資益。誠以元子衣尺漸長。胄筵將開。此時敎導之責。政須儒者委任之。俱以世祿之裔。必有願忠之誠。想不待徵辟之屢煩。而白駒之縶。在我場藿。予方跂足而竢之。政院。以此意。下諭于經筵官閔彝顯金斗默曺霖所在道臣處。仍卽謄宣。上來時給馬。登途與否狀聞事。一體下諭。又命書傳敎曰。新除授承旨待下批。牌招察任。命退。承史以次退出。
정조 8년
甲辰閏三月初八日申時。上御三善齋。坐直承旨入侍時。左副承旨李時秀。假注書金孝建。記注官金健修金鳳顯。以次進伏訖。上命書傳敎曰。資秩雖是崇品。將臣事體自有別焉。次對之懸病。收議之不參。習陣之頉稟。大是不善商量處。朝廷決無曲循之理。任其引入。亦關師律。訓鍊大將具善復。從重推考。此後無得如前逡巡之意。自政院申飭。上曰。銓郞終不入來乎。時秀曰。謂有情勢。屢飭不出矣。上命書吏曹草記批答訖。上曰。下直守令。使之入侍。賤臣承命出。與山淸縣監趙弘鎭。偕入進伏。上下詢職姓名。因下敎曰。汝以侍從之故。不問七事。下去後。惕念圖治。明日發行。可也。命書傳敎曰。政注間事。日前飭敎。不啻諄複。此時居銓之臣。必當講究。對揚之方。堂下取捨。專在郞官。郞官宜令備員。吏曹佐郞前望單子入之。命退。諸臣以次退出。
정조 8년
行都承旨洪秀輔坐。行左承旨金尙集坐。右承旨未差。左副承旨柳誼坐直。右副承旨李時秀坐。同副承旨鄭啓淳坐直。注書沈晉賢仕一員未差。假注書金孝建仕直。事變假注書鄭東觀仕。
정조 8년
承旨前望單子入之。金憙鄭啓淳落點。
정조 8년
傳于洪秀輔曰。新除授承旨。牌招察任。
정조 8년
以右副承旨金憙牌不進罷職傳旨。傳于洪秀輔曰。只推。更爲牌招。
정조 8년
以右承旨金憙牌不進罷職傳旨。傳于李時秀曰。許遞。前望單子入之。
정조 8년
鄭啓淳。以弘文館言啓曰。本館下番闕直。事甚未安。校理朴廣源。副校理徐瀅修。修撰成種仁。副修撰李勉兢。旣有只推之命。竝卽牌招。以爲推移入直之地。何如。傳曰。允。
정조 8년
吏曹佐郞前望單子入之。李祖承落點。
정조 8년
以校理朴廣源。副校理徐瀅修。修撰成種仁。副修撰李勉兢牌不進罷職傳旨。傳于李時秀曰。只推。
정조 8년
以全羅監司啓本。罪人李夢骨里到配事。傳于鄭啓淳曰。依方道化例。移配他道稍實邑事。回諭。
정조 8년
以全羅監司啓本。罪人方道化到配事。傳于鄭啓淳曰。本道編配。在所軫念。移配他道稍實邑事。回諭。
정조 8년
以全羅監司。稅大同敗船狀啓。傳于鄭啓淳曰。此時守令。不可輕遞。論罪一款。待畢賑擧行。船人故敗情狀。雖世痛駭。許多穀物之以改色次。分徵該邑。言念民情。誠極關念。一千餘包穀。豈忍使顑頷之民。重罹催督之苦。極米則勿爲分給。仍以本邑上納。如已分俵。具由狀聞。縮米則姑勿分徵該邑。以待秋成之意。自惠廳。星火行會兩道道臣處。形止。亦卽俾各狀聞。許多船格之災邑滯囚可悶。似此災歲。何循常例。移送原籍官。勘處之意。一體分付。
정조 8년
以洪忠監司雨澤狀啓。傳于鄭啓淳曰。初七雨澤。畿甸諸邑。擧行報來。獨水原一邑。報來最後。而只言伊曉之浥産。意設漢南。未得均霑。方此憧憧之際。見錦伯狀本。公山雨澤。至近寸餘。則水原事。極爲訝惑。朝家每於一番雨澤。輒勤詢問。而該邑擧行。如是慢忽何也。昨令政院。招致營吏。嚴加申飭。而已至輕宿。亦無皁白。此有關事體。水原府使洪檢緘辭。從重推考。
정조 8년
以刑曹全汝鐄殺獄錄啓。傳于鄭啓淳曰。今因錄啓文案考閱。有堂郞意見論稟之命矣。事在久遠獄事。到今雖以容說於其間。或有一分可執之疑端乎。其時道臣。聞是金領府事。伊後狀聞道臣。又是重臣具允明云。此文案。送于大臣重臣處。粘尾附陳意見。可也。
정조 8년
傳于柳誼曰。因軍器寺謄錄。考出有覺得者。本寺別破陣擧動時。勿爲。旣有先朝癸未定式。而近來復舊隨駕。殊非定式之本意。然陵行隨駕。近來旣命除之。此或相當乎。且思之。陵行則不過一年再有之擧。擧動頻數。宜令中復癸未定式。此後擧動時。別破陣除之。只於朝賀日。正殿門外排立事。分付。謄錄添書以入。因此而又有申飭者。本寺素稱武庫。凡百擧行。每多勞役。而郞官遷轉絶罕。有違朝家酬勞之政。雖以內弓房言之。弓子造成滿數。諸弓人。例蒙加資之典。況御佩筒箇及御服甲冑。事體豈比於弓子筒箇。甲冑監造。連三次或間五次者。該郞官陞敍事定式。如是定式。則雖無特敎。自本寺移文該曹。以爲捧承傳之地。
정조 8년
傳于柳誼曰。今因軍器寺謄錄。考出事。思之。日前臺臣。以筒箇弓子事。有疏陳者矣。此言誠切中時弊。大抵近來筒箇。制樣太小。軍裝之便利。似無不可。至於弓帒。小則弓樣亦短。此後本寺。依此知悉。弓帒之制。差混造成。必容騎芻弓事。分付。
정조 8년
鄭啓淳。以賑恤廳言啓曰。依傳敎後苑治圃軍六十四名處。前例米一斗。加給米一斗。合二斗式。分給之意。敢啓。傳曰。知道。
정조 8년
鄭啓淳。以賑恤廳言啓曰。京營庫契任掌徐聖仁。今閏三月初六日。渠之門前。得七朔遺棄男兒。本洞居良女李召史。欲爲乳養。而貧不自食。願爲受料。告于西部。自該部。同月初九日牒呈。故依節目給料。使之乳養之意。敢啓。傳曰。知道。
정조 8년
柳誼。以兵曹言啓曰。卽接宣傳官廳牒報。則前宣傳官任聖說。身爲朝官。與人鬪鬨。至被縛打於街路之上。貽累一廳。更無餘地。本職則雖已汰去。此等之人。不可置之於薦案中。依節目拔薦云。取考壬寅定式。則不得不可削之人。自該廳。報于本兵及諸將臣。待僉議詢同。又自本曹。草記或筵稟後。施行事奉承傳。揭板本廳矣。該廳。旣以拔薦之意。就議諸將臣後如是論報。依節目削薦之意。敢啓。傳曰。知道。
정조 8년
柳誼。以兵曹言啓曰。戶曹草記。紫門監軍契貢人。以元等受價。每患不足。而別役軍價。亦多落本折衷。十年別下之數。分排上下爲訴矣。近來軍契。果多弊端。故日前本監提調金夏村。以從長變通之意。筵稟矣。今於詢瘼之下。不可無軫恤之道。而此是兵曹所管之事。取考別役軍價之數。較中酌量後稟處事。分付兵曹事。批旨內。依草記施行事。命下矣。本監提調之筵稟。實出於釐弊之意。而當初作貢之時。從優磨鍊。伊後別役之日。隨報量給。非但曹例卽然。凡諸大小貢價。一番恒定之後。若値別役之不得不所下者。隨時磨鍊。已是通行之規矣。近來軍契之弊。亦甚可悶。不可無變通之道。而元貢則旣有逐年上下者。至於別役。則有無無常。今若預先分排。永爲定式。則元貢外。添一貢價。事係創始。有難遽議。此後若當別役之時。則勿爲如前過減。從實量給。足可爲矯捄之方。依此施行。何如。傳曰。依烽燧軍例。後日次對時稟處。
정조 8년
李時秀。以兵曹言啓曰。木覓山烽燧軍。番糧變通事。日昨入侍時。伏承草記稟處之命矣。烽軍番糧。雖云至薄。猝難加劃。十名定額。亦係更張。依前以五名立番。而旣定界限之後。候望等節。比前自別。亦不可無軫念之道。今番除減守烽軍二名朔布。則本自臣曹上下者。仍爲移給立番烽軍。使之添作番糧。冬節襦衣。亦自本曹造給。似合事宜。依此施行。何如。傳曰。依軍契例。後日次對時稟處。
정조 8년
柳誼。以守禦廳言啓曰。依傳敎。本廳軍兵等處。錢伍百兩。分等磨鍊。限周年無邊貸下之意。敢啓。傳曰。知道。
정조 8년
柳誼。以摠戎廳言啓曰。依筵中定奪。本廳軍兵等處。錢伍百兩。依貢市民例。分等磨鍊。限周年。無邊貸下之意。敢啓。傳曰。知道。
정조 8년
刑曹啓目粘。許土被殺。令道臣。嚴飭該邑。另加捉得正犯後。決折之意。分付道臣。何如。判付啓。此獄事。無一段明的之證。有十分黯䵢之歎。問其時分。夜未分矣。想其境分。虛無人焉。蓋此夜未分之時。又値虛無人之境。但見有狼藉傷痕。未聞其蜮射眞贓。孰能辨下手之在某。碎首者阿誰乎。只將沓水生之跡。欲作此夜土死之案者。尙可曰審體而重人命乎是旀。卽此除良原其成獄之類。末只憑廉校摸索之說。斷定元犯。經行同推。萬有一此路一開。殺獄看證。不必求備。況旀討捕校卒之急於彌縫。無辜平民。往往有橫罹之事乙仍于。朝家特命道伯。屢行詳査者此也。及見其狀本。依舊是鶻突是如乎。大抵許土之死。決是由於被打。而一太之不當爲元犯。亦甚瞭。始因仍訊推。至於瘐斃。寧有如許獄體。罪人李一太。特爲放。伊時捉納校卒。則竝只嚴刑。其中頭目漢一人。定配所發配後狀聞爲旀。當該檢官拿問處之。手犯人乙良。嚴飭地方官。期於捉得事。分付爲良如敎。
정조 8년
甲辰閏三月初九日巳時。上御三善齋。左副承旨入侍時。左副承旨李時秀。記事官沈晉賢。記注官金健修金鳳顯。以次進伏訖。上曰。注書出去。分付禮曹。柳義養所撰冊子中。書院卷。使之持入。賤臣承命出傳後。以冊子在義養家。故使之推來。而未及回還之意。回奏。命退。承史以次退出。
정조 8년
行都承旨洪秀輔坐。行左承旨金尙集坐。行右承旨徐有防內閣進。左副承旨柳誼坐直。右副承旨李時秀坐。同副承旨鄭啓淳坐直。注書沈晉賢仕一員未差。假注書金孝建仕進。事變假注書鄭觀輝仕。
정조 8년
洪秀輔啓曰。明日次對。兩司無進參之員。除在外傳旨未下外。大司憲鄭好仁。掌令成鼎鎭李壽咸。持平洪秉益。竝待開門牌招。何如。傳曰。允。
정조 8년
李時秀啓曰。合辭闕啓。已至多日。事甚未安。今日政。新除授臺諫。待下批牌招察任。何如。傳曰。允。
정조 8년
傳于洪秀輔曰。禮房承旨入侍。
정조 8년
有政。吏批。判書李在簡進。參判金夏材受由在外。參議趙鼎鎭進。行都承旨洪秀輔進。以宋載經爲大司諫。洪周萬爲司諫。李碩九爲獻納。李洪載曰爲持平。盧廷良爲正言。朴宗來爲校理。鄭萬始爲修撰。洪樂恒爲副修撰。韓光會爲判義禁。兪彦鏽爲典設別提。李光奎爲順懷墓守衛官。金泰行爲假引儀。
정조 8년
有政。兵批。判書李𡊠病。參判鄭昌順病。參議鄭枋在外。未肅拜。參知李文源入直進。左副承旨柳誼進。
정조 8년
洪秀輔啓曰。卽者假注書金孝建。以爲今日傳命出入之際。見中官之着履往來。有乖事體。以無得如是之意。招飭司謁矣。其後出入。不少知戢。又復如前。名雖假官。職是記注。則不能見憚於中官如此云。而至於引義出去。朝臣入侍之時。差備中官之不得着履。自是古例。則史官之傳命出入。中官之脫靴往來。誠極駭然。承傳色中官推考。當該中官。本院請推之外。無他可施之罰。何以爲之。敢稟。傳曰。允。當該中官等。令該府。拿問。各別嚴處。以懲日後。
정조 8년
洪秀輔啓曰。假注書金孝建。謂有難安之端。纔已經出矣。所當直捧禁推傳旨。而此與無端經出有異。推考警責。使之仕進。何如。傳曰。允。近來所謂新進。無論文蔭武。太沒模稜。不料此注書之有此擧措。其在培養成就之道。不可無別樣嘉奬之擧。特賜弦弓一張。以勸他翰注。
정조 8년
傳于柳誼曰。同副承旨。與他承旨入侍。
정조 8년
以全汝鑛獄案。粘尾傳于柳誼曰。判堂亞堂。曾經道伯中。在京人。使之具意見議處。
정조 8년
洪秀輔。以吏曹言啓曰。成均館學錄閔升龍。受由過限。未上來。依例罷職。何如。傳曰。允。
정조 8년
鄭啓淳。以禮曹言啓曰。卽接元陵參奉所報。則本陵陵上莎草。自去月三十日。至今初九日。一向無頉云矣。敢啓。傳曰。知道。
정조 8년
徐有防。以弘文館言啓曰。本館下番闕直。事甚未安。今日政。新除授玉堂。待下批。仍卽牌招。以爲推移入直之地。何如。傳曰。允。
정조 8년
柳誼。以義禁府言啓曰。因安城郡李一太獄事。京畿監司沈頤之査啓。刑曹粘目判付內。當該檢官拿問處之事。命下矣。該檢官安城郡守金相龜。時在任所云。依例發遣府羅將。拿來。何如。傳曰。待麥秋拿來。
정조 8년
大司憲蔡弘履。副提學趙尙鎭。副應敎李兢淵。持平申耆。獻納金履鏞。校理林濟遠。副校理趙濟魯。正言成種仁。修撰鄭萬始啓曰。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 8년
大司憲蔡弘履。持平申耆。獻納金履鏞。正言成種仁啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命仍令王府。加刑得情。快施王章。請湖西營獄散配諸罪人等。放送及出陸減等之命。一竝還寢仍令王府。設鞫嚴問。快施當律。請島配罪人貞采。亟令王府。更爲設鞫。快正王法。答兩司曰。不允。
정조 8년
持平申耆啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王府。請削版罪人有臣宗甲義駿。竝令王府。設鞫嚴問。依律處斷。請求禮縣移配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請南海縣移配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。答府曰。不允。第四件事。第五件事。第九件事。第十件事。亟停勿煩。
정조 8년
獻納金履鏞啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請大靜縣定配罪人聖中。放逐罪人有臣宗甲義俊等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。施以當律。請義翊。更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事第五件事第十五件事。亟停勿煩。新除授大司諫宋載經。時在洪忠道懷德地。獻納李碩九。時在慶尙道星州地。正言慮廷良。時在全羅道南原地。請竝斯速乘馹上來事。下諭。答曰。依啓。
정조 8년
工曹參判沈豐之疏曰。伏以。臣情踪危蹙。冒上自列之章。聖度包容。非惟不加之罪。反賜溫批。旋許鞶褫。臣仰戴隆恩。俯全微諒。屛跡杜門。攢手祝天。增未數日。又伏奉水部除命。無狀賤臣。何以得此。且惶且感。益無容措。臣之區區危衷。已悉於前疏。今豈敢復事覶縷。重犯瀆撓之罪。而諫疏再出。其所以詆斥臣。操切臣者。愈往愈深。有非尋常彈劾之比。則臣亦不得不略陳之。以冀聖明之俯燭焉。徐瀅修事始末。人孰不知也。頃當乙未冬危疑之際。乃叔之所樹立。果如何也。尺疏叫閽。倫綱以之不墜。宗社以之奠安。忠逆黑白。判爲兩塗。卓然爲義理主人。則其家卽與邦國同休戚之家也。臣之錄其人。爲是其家之人也。爲是乃叔之姪也。臣於此。豈有他哉。至於孟至大師事德逆。雖其依俙髣髴之間。臣未嘗聞焉。非徒臣之所不聞。他人亦無聞知者。耳目所及。自可破綻。臣何容費辭多辨哉。若其地處卑微之斥。臺臣旣悔其過。不足更論。而其所謂數十年今忽得之云者。益見其說之不通也。惟其數十年沈屈之故。公議嗟惜。臣果取之。又何可怪之有哉。昨日論四人。今日論二人。一轉再轉。止泊無期。若此則幾何不空一圈而後已耶。噫。亦甚矣。自古圈錄何限。而未有狼狽如臣者。靜思厥由。莫非臣不自量力。冒當重任之致。撫躬悼歎。無面可顯。惟有遄被威罰。以安賤分而已。日昨召牌。自犯違傲。咫尺天門。進身無路。瞻望五雲。只有耿結。職名虛縻。罪戾徒積。玆敢疾聲呼籲於仁覆之下。伏乞聖慈。察臣窮蹙之情。諒臣危苦之懇。亟命有司。重勘臣僨事之罪。以謝人言。千萬幸甚。答曰。省疏具悉。卿其勿辭行公。
정조 8년
甲辰閏三月初十日巳時。上御誠正閣。禮房承旨入侍時。行右承旨徐有防。假注書金孝建。記注官金健修。記事官尹行任。以次進伏訖。上曰。政官入來乎。有防曰。入來開政矣。上曰。政望催促。賤臣承命出。持吏兵批望筒。還入進伏。仍命退。承史以次退出。
정조 8년
甲辰閏三月初十日酉時。上御誠正閣。同副承旨與他承旨入侍時。行右承旨徐有防。同副承旨鄭宇淳。假注書金孝建。記注官金健修。記事官尹行任。以次進伏訖。上曰。同副初除承旨乎。宇淳曰。然矣。上曰。年幾何。宇淳曰。臣年五十六矣。命宇淳書傳敎曰。今聞泮長。雖已承牌。陞試不爲出令云。元無衆所共知之情勢。飭敎之下。焉敢乃爾。大司成閔鍾顯遞差。命退。承史以次退出。
정조 8년
行都承旨洪秀輔坐。行左承旨金尙集坐。行右承旨徐有防坐直。左副承旨柳誼坐。右副承旨李時秀坐。同副承旨鄭啓淳坐直。注書沈晉賢病一員未差。假注書金孝建仕直李仕。事變假注書鄭觀輝。
정조 8년
徐有防啓曰。明日常參經筵。敢稟。傳曰。停。
정조 8년
傳于洪秀輔曰。輪對官入侍。
정조 8년
注書沈晉賢病。代以朴能源爲假注書。
정조 8년
注書朴能源在外。代以李敬五爲假注書。
정조 8년
有政。吏批。判書李在簡進。參判金夏材受由在外。參議趙鼎鎭進。行都承旨洪秀輔進。以李魯春爲校理。李兢淵爲副校理。金履鏞徐瀅修爲修撰。李顯默李翼晉爲副修撰。金夏材爲同經筵。故判書朴仲林。贈左贊成例兼。故都摠管成勝。贈左贊成例兼。
정조 8년
兵批。判書李𡊠病。參判鄭昌順入直進。參議鄭枋在外未肅拜。參知李文源病。左副承旨柳誼進。副司直單閔鍾顯李顯靖朴廣源。副司果單孟至大洪樂恒。
정조 8년
洪秀輔。以弘文館言啓曰。本館下番闕直。事甚未安。今日政。新除授玉堂。待下批仍卽牌招。以爲推移入直之地。何如。傳曰。允
정조 8년
以校理李魯春。副校理李兢淵。修撰金履鏞徐瀅修。副修撰李顯默李翼晉牌不進罷職傳旨。傳于李時秀曰。只推。更爲牌招。
정조 8년
以修撰鄭萬始。副修撰洪樂恒牌不進罷職傳旨。傳于洪秀輔曰。只推。
정조 8년
兵曹口傳政事。副司果單徐瀅修成種仁鄭萬始李勉兢。
정조 8년
傳于鄭啓淳曰。坐直承旨入侍。
정조 8년
以原春監司。橫城縣定配罪人洪志浩物故事啓本。傳于鄭啓淳曰。罪名蕩滌事。分付。
정조 8년
以原春監司。原州平海兩邑民家失火事狀啓。傳于鄭啓淳曰。平海則係是尤甚邑。別恤典。依頃日例爲之。原令。道臣。各別顧助事。分付。
정조 8년
李時秀。以義禁府言啓曰。保放罪人李素李長喆。査啓皆已啓下。卽爲還囚之意。敢啓。傳曰。知道。
정조 8년
義禁府啓目。中官金始采金歸德嚴漢徵等。原情云云。金始采段。傳旨內辭緣。泛稱遲晩。所當請刑是白乎矣。長番內侍。勿爲請刑。旣有先朝受敎。議處爲白乎旀。金歸德嚴漢徵等段。傳旨內辭緣。泛稱遲晩。竝只刑推得情。何如。判付啓。依允。除刑推議處爲良如敎。又啓目。軍資前主簿洪仁基。原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。又啓目粘。全州前判官李素更招云云。問目內辭緣。泛稱遲晩。刑推得情。何如。判付啓。除刑推議處爲良如敎。
정조 8년
刑曹啓目。順安縣令金載億。龜城府使金獜瑞。泰川縣監李敏采。价川郡守李格。順川郡守李元謙等矣。稱以推官。前後申飭之下。未準定式。極爲未安。推考警責罪。金載億李格李元謙等段。一次闕推罪。以各杖一百竝收贖是白乎旀。其中肅川府使權。旣已遲晩。所當照律施行是白乎矣。係是嘉善。臣曹不得擅便。上裁。何如。啓依允爲旀。金載億金獜瑞李敏采李格等乙良。功減一等爲旀。李元謙乙良。功議各減一等爲良如敎。
정조 8년
大司憲蔡弘履。副提學趙尙鎭。副應敎李兢淵。持平申耆。獻納金履鏞。校理林濟遠。副校理趙濟魯。正言成種仁。修撰鄭萬始啓曰。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍離安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 8년
大司憲蔡弘履。持平申耆。獻納金履鏞。正言成種仁啓曰。請彦衡養遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等。放送及出陸減等之命。一竝還寢。仍令王府。設鞫嚴問。快施當律。請島配罪人貞采。亟令王府。更爲設鞫。快正王法。答兩司曰。不允。
정조 8년
持平申耆啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正府。請削版罪人有臣宗甲義峻。竝令王府。設鞫嚴問。依律處斷。請求禮縣移配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳亟令王府。更爲設鞫。期於得情。李義直。亟令王府。設鞫得情。快正典刑。請南海縣移配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。答府曰。不允。第四件事。第五件事。第九件事。第十件事。亟停勿煩。
정조 8년
獻納金履鏞啓曰。請大靜爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請大靜縣定配罪人聖中。放逐罪人有臣宗甲義俊等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。施以當律。請義翊。更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事。第五件事。第十五件事。亟停勿煩。新除授持平李洪載曰。時在洪忠道公山地。請斯乘馹上來事。下諭。答曰。依啓。
정조 8년
甲辰閏三月十一日辰時。上御讌華堂。輪對官入侍時。同副承旨鄭啓淳。記事官沈晉賢。記注官金鳳顯。記事官尹行任。以次進伏訖。上曰。都承旨入侍。鳳顯。承命出傳。與行都承旨洪秀輔偕入。上曰。輪對官。以次進前。奉常判官李百亨。進奏職姓名。上曰。職掌。百亨曰。菜園次知矣。上曰。有所懷乎。百亨曰。無所懷矣。上曰。本寺之擇差判官。蓋有意耳。凡事果能修擧乎。百亨曰。如有弊端。則與提調。隨事相議處之矣。命退。校書校理柳煥德。進奏職姓名。上曰。職掌。煥德曰。經籍矣。上曰。有所懷乎。煥德曰。無可達者矣。命退。尙衣直長李翊永。進奏職姓名。上問職掌。翊永曰。金銀色矣。上曰。留在幾何。翊永。擧對如數。命退。司僕主簿李運永。進奏職姓名。上問職掌。運永曰。工房矣。上曰。有所懷乎。運永曰。臣豈有所懷乎。第以待罪黃澗縣監時。有所見者。每欲陳達。而無階矣。今當仰奏矣。啓淳曰。筵席事體。極其嚴謹。而司僕主夫李運永。乃以職掌外事。有此煩達。推考警責。何如。上曰。此人本自如此。予所熟知。勿推。可也。運永曰。臣極爲惶悚。而旣欲陳達。故敢此畢陳矣。秀輔曰。李運永之連爲陳達。事甚猥屑。推考。何如。上曰。勿推。使之畢其說。可也。運永曰。臣於年前。待罪黃澗縣監時。目見烈女卓絶之行。其後又居謫於本縣。目見孝子特異之蹟。蓋黃澗居士人南錫鼎妻朴氏。與錫鼎同時患痘。錫鼎不幸不救。傍人雖牢諱於朴氏。而朴氏則必知其已死。自其日。絶粒八九日遂死。本縣士人吳修寬。則母病甚篤。修寬。乃斷指得甦。兩人孝烈。實合褒揚。而每恨無上聞之階矣。今登筵席。雖非職掌內事。而敢此仰達矣。上曰。爾言。旣出於褒揚孝烈之意。本事下該道。使之論理狀聞後稟處。可也。出擧條秀輔曰。司僕主簿李運永。乃於職掌之外。縷陳外邑孝烈之蹟。揆以事體。萬萬屑越。而連降勿推之敎。至有道査之命。此固出於來言彰善之聖意。而輪對官之格外奏事。大關後弊。終不可無警。李運永。從重推考。何如。上曰。依爲之。出擧條司䆃直長趙寅采。進奏職姓名。及職掌留在。上曰。有所懷乎。寅采曰。無所懷矣。命退。命書傳敎曰。館職不備。已至多日。違牌玉堂。竝許遞。政官牌招開政。仍命退。承史以次退出。
정조 8년
甲辰閏三月十一日辰時。上御誠正閣。右承旨入侍時。行右承旨徐有防。假注書金孝建。記注官金鳳顯。記事官尹行任。以次進伏訖。上曰。次對筵說。從速修入錄啓。隨所修正以入之意。分付刑曹。賤臣。出來傳命後還入。命退。承史以次退出。
정조 8년
甲辰閏三月十一日酉時。上御誠正閣。坐直承旨入侍時。行右承旨徐有防。假注書金孝建。記注官金鳳顯。記事官尹行任。以次進伏訖。上曰。審理之役。迄無止泊。可悶矣。有防曰。秋曹錄啓。姑無收殺之期云矣。上曰。啓目紙。優數持入。賤臣承命奉入。命退。承史以次退出。
정조 8년
行都承旨洪秀輔坐。行左承旨金尙集坐直。行右承旨徐有防坐。左副承旨柳誼坐。右副承旨李時秀坐直。同副承旨鄭啓淳坐。注書沈晉賢病一員未差。假注書金孝建仕李敬五仕直。事變假注書鄭東觀仕。
정조 8년
李時秀啓曰。合辭方張之時。諫院無詣臺之員。事甚未安。除在外。司諫洪周萬。卽爲牌招。何如。傳曰。允。
정조 8년
傳于李時秀曰。時囚。今日內草記照律。
정조 8년
李時秀。以二所巡廳言啓曰。去夜二更量。犯夜人幼學林熙鎭執捉。依例移送秋曹之意。敢啓。傳曰。知道。
정조 8년
鄭啓淳。以弘文館言啓曰。本館下番闕直。事甚未安。修撰徐瀅修。副修撰李翼晉。疏批已下。竝卽牌招。以爲推移入直。校理朴宗來。自鄕上來云。一體牌招察任。何如。傳曰。允。
정조 8년
洪秀輔。以吏曹言啓曰。今此禧陵告由祭獻官。前承旨金載人塡差。而時無職名。令該曹口傳付軍職。何如。傳曰。允。
정조 8년
兵曹口傳政事。副司直單金載人。
정조 8년
金尙集。以賑恤廳言啓曰。瓦有豆里契居良人徐興蕃。今閏三月初六日曉。渠之門前。得今年生遺棄男兒。本洞居良女朴召史。欲爲乳養。而貧不能自食。願爲受料。告于南部。自該部。同月初十日牒呈故。依節目給料。使之乳養之意。敢啓。傳曰。知道。
정조 8년
李時秀。以義禁府言啓曰。時囚。今日內。草記照律事。命下矣。時囚罪人金始采金歸德嚴漢徵等。傳旨內。朝臣入侍之時。中官之不得着履。自是古例。則史官之傳命出入。中官之脫靴往來。誠極駭然。竝拿問嚴處。罪取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪。杖八十奪告身三等。犯枉法受贓外。笞杖竝收贖云。金始采金歸德嚴漢徵等。各杖八十收贖。奪告身三等。放送。洪仁基傳旨內。近年以來。逋欠漸多。該郞枚報。故更加査實。則各穀欠縮。合爲二十餘石之多。而事發之後。員役輩生怯。自納者今爲三百餘石矣。本監一年捧下米太。殆至四萬石。則若干欠縮。雖非異事。而其中亦多有員役輩幻弄之弊。旣已現發。則不可不嚴加懲礪。拿問處之。罪取考律文。則大明律錢糧互相覺察條有曰。凡倉庫官吏庫子。皆得互相覺察。係官錢糧。已出倉庫而失覺察者杖一百。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖。洪仁基。杖一百收贖。告身盡行追奪。放送。李素。全羅監司趙時偉査啓內。二月十八日分賑也。中軍則以該倉之異於他庫。歸重於軍餉。必欲待臣題之更許者。專出於重軍餉奉將令之道。而初非有一分相較之意也。前判官則始焉起怒於餉穀之屢請不許。不出他庫之穀。必碎該倉之鎖者。已出於角勝之心。而碎鑰之後。彼有治吏之事。則其怒轉激。侵逼中軍。無復餘地。營倉碎破之罪。上官凌侮之失。固當論罷。而邑是賙飢。吏又數易。寧招巽軟之譏。而實難黜罷之擧。初次報牒。再巡辭狀。只示未妥之意。而其所控辭。至於六七度不止。則臣皆不題。而連爲裹送矣。及臣巡還到營。則又復尋狀。出居私次。一直送呈。觀其處義。前後矛盾。察其擧措。有欠從容。故臣屢以不當若是之意。裹送其狀。而今十一日眞殿奉審時至。以雖或有決去之意。今日同參。明日言情。揆以公私。實爲兩得。縷縷言送。而了無動意。不得不論罷。復豈有一毫扶抑於中軍本官之間。而今其供辭。專言飢民景色。殆若無此守倉穀。則不免當日空橐而送者然。自外面觀之。似欲倣古人發倉之意。而原其本。則賑分之穀則一也。他庫焉許之而不取。城倉則碎之而必開者。顧其意。豈但爲民地也。實出於務勝中軍之意。而今反以中軍爲較爭云者。臣實莫曉其意也。如使他庫則枵然無有。城倉。但有儲積。而前判官不從中軍之言。有此碎鑰之擧。則此眞觀過知仁處。臣雖憒劣。固當爲民而容過。何至於論罪黜罷乎。前判官。以賑色之受罪。中軍爲疲劣之端。而守倉監官之拿入被責。亦豈非中軍之受困於本官者乎。前判官之獨以相較。歸之於中軍者。實非穩當。罪取考律文。則大明律守支錢糧及擅開官封條有曰。若官物有印封記。不請原封官司。而擅開者杖六十。佐職統屬。罵長官條有曰。統屬官。罵五品以上長官杖八十。制書有違條有曰。凡奉制書有所施行而違者杖一百。名例。有曰。二罪以上俱發。以重者論。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖。李素。從重論。杖一百收贖。告身盡行進奪。放送。李長喆。本府議啓內。田政事體。本自至嚴。恤民聖念。又復勤摯。身爲守宰。分俵災結之時。雖把束之微。不宜容手於其間。而濫報僞災。恣意偸弄之數。至於三十餘結之多。揆以法意。萬萬痛駭。未及收捧。雖無入已之事。勿論犯用與否。均是不法。以此照律。罪取考律文。則大明律詐欺官私取財條有曰。若監臨主守。詐取所監守之物者。以監守自盜論。監守自盜倉庫錢糧條有曰。凡監臨主守。自盜倉庫錢糧等物。一貫以下。杖八十。一貫之上。至二十五貫。杖一百流三千里。續大典收稅條有曰。守令之濫報災結而私用者。勿限年禁錮。本律外施行。大典推斷條有曰。犯私罪。杖一百以上之罪決杖。告身盡行追奪。先朝受敎內。王府決杖者。代以金贖矣。李長喆。杖一百收贖。告身盡行追奪。勿限年禁錮。全羅道任實縣流三千里定配。而以議啓內辭意具罪目。依例發遣府羅將。押送配所。何如。傳曰。允。如有功議。各減一等。
정조 8년
李時秀。以義禁府言啓曰。金始采金歸德嚴漢徵等。杖八十收贖。奪告身三等。洪仁基李素。杖一百收贖。告身盡行追奪。李長喆。杖一百收贖。告身盡行追奪。勿限年禁錮。全羅道任實縣流三千里定配。照律草記批旨內。如有功議。各減一等事。命下矣。金始采養八代祖朴忠敬扈聖功臣。金歸德養六代祖林祜扈聖功臣。嚴漢徵養祖金爾謙揚武原從功臣云。竝功減一等。杖七十收贖。奪告身二等。李素。仁興君五寸親。李長喆。宣城君八寸親云。竝議減一等。李素。杖九十收贖。奪告身四等。李長喆。杖一百收贖。告身盡行追奪。勿限年禁錮徒三年定配。洪仁基無功之意。敢啓。傳曰。知道。
정조 8년
掌令成鼎鎭啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請求禮縣移配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳亟令王府。更爲設鞫。期於得情。請李義直。亟令王府。設鞫得情。快正典刑。請南海縣移配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。答府曰。不允。第四件事。第五件事。第九件事。第十件事。亟停勿煩。
정조 8년
校理李魯春疏曰。伏以。臣於日前。猥陳私懇。獲蒙鞶遞。得以歸護病父。仰戴曲諒之鴻私。秪切感泣之微悃。臣方父子相對。攢手以祝。此際館銜復叨。召牌嚴臨。臣敢不竭蹶趨承。而第臣父素患關格之症。兼以日候之不適。一倍添劇於旅次。飮啖全却。藥餌無效。浹旬彌苦。一味危篤。臣方左右扶將。離捨無望。冒犯違逋。恭俟譴何。未蒙例勘。天牌荐降。臣以此情理。萬無承膺之望。玆敢略入文字。仰瀆崇嚴。伏乞聖明。俯賜鑑諒。亟命鐫削臣所帶之職名。仍治臣逋慢之罪。以肅朝綱。以安賤分焉。答曰。省疏具悉。爾其勿辭。救護父病。
정조 8년
副修撰李翼晉疏曰。伏以。臣以地則單寒無比。以才則譾劣無稱。偏被我殿下作成之化。陶甄之澤。始於記注之列。至于講製之選。出入筵席。蓋已逾年。凡臣之本末長短。無所逃於日月之鑑。而數月以來。誤恩聯翩。臺省之淸也。瀛館之華也。次第兜攬。平步飛揚。素門新進。榮顯太驟。人厭鬼猜。理所必至。早晩顚沛。臣固自料。果然物論久激於睢盱。臺參峻發於刊改。題目駭憯。僇辱狼藉。臣撫躬慙悼無面可顯。自分爲聖世之棄物矣。不自意新除館銜乍遞旋復。有若無故者然。雖枯木之春。寒灰之燃。不足以喩其萬一。臣且驚且感。殆不覺血淚之被面也。噫。登瀛之選。從古何限。而如臣蔑劣。苟然充錄。固知自玉署以來所未有也。被論之人。從古何限。而名以館選。遭此題目。亦必自玉署以來所未聞也。臣之一身汚衊。固不足恤。而其爲玷名器而辱瀛館。誠非細故也。豈容以宰穢賤蹤。復廁華顯之列。重貽朝廷之羞乎。一墜墨池。復登雪嶺。此生此世。斷無其望。官職去就。初非可論。參倚前衡。鐵限已劃。召牌之下。荐犯違傲。玆敢冒死呼籲。仰瀆崇嚴。伏乞天地父母。俯垂諒察。亟命鐫改臣職名。仍令選部。勿復檢擬。以重公器。以謝人言。亦治臣逋慢之罪。以肅朝綱。以靖私義。不勝大願。答曰。省疏具悉。二字之斥。不但語不擇發。爾其勿辭。從速察職。
정조 8년
修撰徐瀅修疏曰。伏以。臣不幸而忝科名。又不幸而廁瀛選。竟使罔極之危辱。挑發於通籍之初。靜言反省。皆其自取。抆血窮廬。惟誅戮是竢。不意憫覆之天。曲垂終始之澤。三至之讒說莫售。十行之恩綸誕宣。臣雙擎跪讀。掩抑而不成聲。秖恨其爲臣無狀。重貽援拔之聖慮也。嗚呼。亂逆人所同仇。逆節旣露之後。猶且係戀而私護之者。彼固逆耳。方能賊之矯誣一世也。其潛滋之凶謀。陰蓄之異圖。臣無燭微之明。知。不能前幾而覰破。有時追思。寢夢亦驚。以此罪臣。臣尙何辭。而今之爲言者。乃反沒臣之後瘳。疪臣之先病。無事則相忘江湖。有爲則惹起風浪。凡幾年于玆。偏蒙我殿下至仁至明。諒其情而惜其家。丁酉臣父之疏批。庚子常參之筵敎。昭如日星。炳若丹靑。臣銘鏤在心。莊誦在口。庶期持此聖訓。永有辭於天下後世。而不復憂身名之汚衊。門戶之顚覆矣。及夫妄涉仕路。厚招敲撼。臣無競人之力。而人則欲競乎臣。臣無禍人之心。而人則欲禍乎臣。卒之以伏沙暗射之蜮弩。施之於未霜將墜之蠹葉。噫嘻。亦太甚矣。雖然志在逞快。索瘢必細。計急翦除。下石必重。橫逆之加臣。顧無一毫不平。而念臣之罔恤滿盈之戒。冒占僥倖之第者。豈其意。專出於貪戀寵祿。以賭一時之宦業哉。實緣天地之造。父母之慈。淪浹骨髓。感結衷曲。區區以彈竭奔奏之勞。少暴其受戴之忱願。卽人情之所不容已。況自釋褐以來。屢叨邇列昵侍文陛。本駑駘也而鞭策之。使備參兩。本樗櫟也而繩削之。使備枮楔。臣竊自幸其長涵雨露。賴有成就。以畢餘光於陶甄之中矣。不謂人怒鬼猜。投間扺隙。綾被之榮。若隔前生。金華之步。便成鐵限。是則臣之命也。嗚呼。尙誰怨尤。爲今之道。唯當息影斂迹。避遠疑謗。仰體全保之德意。毋犯傾軋之駴機。甌更止丸。理固皎然。而不報之報。抑亦卽此乎在矣。臣聞其懇切者。其語不蔓。臣何敢蔓語哉。伏乞聖明。俯垂矜憐。亟令刊臣朝籍。俾臣得以屛伏田里。自訟愆尤。不勝涕泣祈祝之至。答曰。省疏具悉。投鼠尙云忌器。況以傾軋之習。欲售嘗試之計。嚴辭痛斥之者。此也。爾其勿辭。從速察職。
정조 8년
甲辰閏三月十二日申時。上御三善齋。坐直承旨入侍時。右副承旨李時秀。假注書李敬五。記注官金健修金鳳顯。以次進伏訖。上曰。嶺南錄啓之。未及回啓者。斯速修整以入事。分付刑判。可也。賤臣承命出傳。還入進伏。上曰。今番甘霈。水原振威。則不來云。亦可異也。時秀曰。洪忠道稷山近處。亦不雨云矣。上命書榻敎曰。左承旨牌招入直。仍命退。承史以次退出。
정조 8년
甲辰閏三月十二日初更。上御三善齋。坐直承旨入侍時。右副承旨李時秀。假注書李敬五。記注官金健修金鳳顯。以次進伏訖。上曰。近閱各道殺獄文案。則嶺南幾近數十度。而反覆細究。無一傅生之道。洪忠道則十餘度。而幾盡傅生。不但詳略之不同。其所詳備者。一任吏鄕之手。亦安知無爽實之歎乎。莫重獄案之疎忽沒實。類如是矣。且入啓文案。皆是抄略之文。蓋緣元啓本之紙。厚且重之致。都不如冊子之便於披閱。繼自今。各道殺獄案。以印札紙。粧成冊子而入啓。則似好矣。時秀曰。聖敎至當矣。仍命退。承史以次退出。
정조 8년
行都承旨洪秀輔坐。行左承旨金尙集坐。行右承旨徐有防坐直。左副承旨柳誼坐直。右副承旨李時秀坐。同副承旨金載瓚未肅拜。注書沈晉賢病一員未差。假注書金孝建仕李敬五仕直。事變假注書鄭東觀仕。
정조 8년
洪秀輔啓曰。同副承旨鄭啓淳。今日不爲仕進。卽爲牌招。何如。傳曰。允。
정조 8년
洪秀輔啓曰。檢閱李崑秀。由限已過。卽爲牌招。何如。傳曰。允。
정조 8년
傳于洪秀輔曰。同副承旨。聞有實恙。難以供職云。許遞。前望單子入之。
정조 8년
傳于洪秀輔曰。右副承旨入侍。
정조 8년
徐有防啓曰。吏曹參判金夏材。參議趙鼎鎭牌不進。推考傳旨及罷職傳旨。今方捧入。而開政命下之後。如是違牌。事甚未安。參判更卽牌招。開政。何如。傳曰。允。參議只推。一體牌招。
정조 8년
徐有防。以弘文館言啓曰。本館下番。連日闕直。事甚未安。今日政。新除授玉堂。待下批仍卽牌招。以爲推移入直之地。何如。傳曰。允
정조 8년
有政。吏批。判書李在簡受由在外。參判金夏材。參議趙鼎鎭。左副承旨柳誼進。以朴廣源爲副校理。權裕爲副修撰。林道浩爲西學敎授。
정조 8년
徐有防。以吏曹言啓曰。今此宗廟景慕宮望祭大祝。前校理李延伋。前修撰尹序東塡差。而時無職名。令該曹口傳付軍職。何如。傳曰。允。
정조 8년
兵曹口傳政事。副司果單李延伋尹序東。